Што адбывалася далей, як стваралася Сацыялістычная Савецкая Рэспубліка Беларусі і яе Часовы ўрад, падрабязна расказвалася ў першай публікацыі нашай рубрыкі (гл. "Звязду" ад 2 кастрычніка). Урад, як вядома, узначаліў Жылуновіч, але асноўная частка партфеляў была не ў "беларусаў", а ў "аблвыканкамзахаўцаў" на чале з Мясніковым, якія спачатку былі супраць якой бы то ні было беларускай дзяржаўнасці. У згаданай публікацыі гісторык Сяргей Траццяк, які займаецца вывучэннем менавіта таго перыяду, прыводзіў кур'ёз: прэм'ерам быў Жылуновіч, а пячатка, якая ставілася на ўрадавыя дакументы, была ў яго апанента Кнорына, які выдаваў яе толькі пад распіску. Мы не можам ведаць, наколькі сур'ёзнае стаўленне было ў такім неаднастайным урадзе да паэта Цішкі Гартнага ў ролі кіраўніка. Можа, як у Максіма Гарэцкага, які з іроніяй пісаў пра яго крыху пазней: "Слабенькі беларускі камуніст і добры, моцны паэт Цішка Гартны..." Зрэшты, часу высветліць адносіны ў членаў урада не было: ужо ў пачатку лютага 1919-га валявым рашэннем Масквы была створана аб'яднаная Сацыялістычная Савецкая Рэспубліка Літвы і Беларусі. З беларусаў у кіраўніцтве на пасадзе намесніка наркама асветы застаўся адзін Чарвякоў. А Жылуновіч (дакладней — Цішка Гартны) купіў новыя акуляры і паехаў у Харкаў рэдагаваць франтавую чырвонаармейскую газету.